《送砚与整套元真广文》
宋代·俞君选

插天万仞芙蓉峰，茫茫积翠连青空。
中有千年苍玉骨，山奇水怪秀所钟。
汤崖绝壁不可到，虎豹守护烟萝封。
一朝良工夺天造，云斤月斧磨玲珑。
踏天下割碧云髓，往往霹雳惊蛇龙。
冰蚕吐丝织新就，罗文光莹浮青铜。
人间何处用此物，造化欲付文章公。
先生早晚运椽笔，判花视草蓬莱宫。
手挥五色补天漏，放开白日消阴虹。
坐令万物无羌疠，尽从笔底生春风。
此时浓墨书大字，正须巨石相追从。
愿公收拾此至宝，相伴他年参化工。

作者简介：徽州婺源人。理宗景定三年进士。授武宁主簿。任扬州司理参军。扬、真、泰等州饥荒，建议赈济，赖以活者数十万人。迁淮东制幕，已而径归故里不仕，名其居曰艮轩，以示淡泊之志。